จุดพลุเทรดตลาดอนุพันธ์
หั่นค่าคอมม์วันนี้รายย่อย-เน็ตฯลดเพิ่มโอกาสหากำไร
11 ส.ค. 2554

หั่นค่าคอมม์วันนี้รายย่อย-เน็ตฯลดเพิ่มโอกาสหากำไร
โบรกเกอร์งัดไม้เด็ดจูงใจซื้อขายสินค้าอนุพันธ์ ลดค่าคอมมิชชันรายย่อย เทรดผ่านอินเทอร์เน็ตถูกลง 
รายงานข่าวจากโบรกเกอร์ เปิดเผยว่า ตั้งแต่วันที่ 20 มิ.ย.นี้เป็นต้นไป โบรกเกอร์ในตลาดอนุพันธ์จะปรับเปลี่ยนวิธีการคิดค่านายหน้าสัญญาซื้อขายล่วงหน้า (คอมมิชชัน) ตามแนวทางของชมรมผู้ประกอบธุรกิจสัญญาซื้อขายล่วงหน้า ซึ่งจะทำให้ค่าคอมมิชชันของนักลงทุนรายบุคคลถูกลง และการซื้อขายผ่านอินเทอร์เน็ตต่ำกว่าการส่งคำสั่งซื้อขายผ่านเจ้าหน้าที่การตลาด หรือมาร์เก็ตติง
ทั้งนี้ การคิดค่าคอมมิชชันแบบใหม่จะคำนวณค่านายหน้าตั้งแต่สัญญาแรก และคิดตามจำนวนสัญญาที่ซื้อขายต่อวัน จากเดิมที่คำนวณค่านายหน้าแบบขั้นบันได และการที่มีผลบังคับใช้ภายในวันเดียวกับที่ตลาดอนุพันธ์จะเปิดการซื้อขายสินค้าใหม่ซิลเวอร์ฟิวเจอร์ส และขยายเวลาการซื้อขายโกลด์ฟิวเจอร์ส และซิลเวอร์ฟิวเจอร์ส ไปจนถึง 22.30 น. น่าจะช่วยให้การซื้อขายสินค้าอนุพันธ์มากขึ้น โดยเฉพาะในช่วงกลางคืนซึ่งตรงกับตลาดต่างประเทศเปิดการซื้อขาย ซึ่งที่ผ่านมาราคาจะแกว่งตัวผันผวนสูงกว่าช่วงเวลากลางวันของไทย 
กรณีการซื้อขายซิลเวอร์ฟิวเจอร์ส หากสั่งทำรายการผ่านมาร์เก็ตติงจะมีค่าคอมมิชชันที่ 95 บาท สำหรับการซื้อขายใน 1-25 สัญญา ส่วนสัญญาที่ 26-100 อัตรา 75 บาท และลดลงเหลือ 55 บาท นับตั้งแต่สัญญาที่ 101 ขึ้นไป ซึ่งหากนักลงทุนมีการซื้อขายซิลเวอร์ฟิวเจอร์สในวันนั้นทั้งหมด 27 สัญญา จะมีค่าใช้จ่ายสัญญาละ 75 บาทเท่านั้น คิดเป็นเงินเท่ากับ 2,025 บาท นับว่าถูกลงประมาณ 500 บาท หากเปรียบเทียบกับการคำนวณแบบขั้นบันไดที่จะต้องจ่ายสัญญาที่ 125 บาท สัญญาละ 95 บาท ส่วนสัญญาที่ 26 และ 27 ถึงจะได้ 75 บาทต่อสัญญา รวมเป็นค่าคอมมิชชันทั้งสิ้น 2,525 บาท
สำหรับการซื้อขายผ่านอินเทอร์เน็ตก็จะประหยัดค่าใช้จ่ายลงอีกประมาณ 689 บาท เนื่องจากจ่ายค่าคอมมิชชันเพียงสัญญาละ 68 บาท รวม 27 สัญญา เป็นเงินทั้งหมด 1,836 บาท 
นอกจากนี้ ตั้งแต่วันที่ 1 ก.ค. 2554 เป็นต้นไป โบรกเกอร์ทุกแห่งจะเก็บค่าธรรมเนียมที่เกี่ยวข้องกับการซื้อขายหุ้น คือ ค่าธรรมเนียมตลาดหลักทรัพย์ อัตรา 0.005% ค่าธรรมเนียมการชำระราคาและส่งมอบหลักทรัพย์ อัตรา 0.001% และค่าธรรมเนียมกำกับดูแล อัตรา 0.0018% ซึ่งเป็นไปตามข้อตกลงของสมาคมบริษัทหลักทรัพย์ 
ทั้งนี้ ที่ผ่านมาโบรกเกอร์บางแห่ง โดยเฉพาะบริษัทหลักทรัพย์รายเล็กเริ่มเก็บค่าใช้จ่ายส่วนนี้มาตั้งแต่วันที่ 1 ม.ค.ที่ผ่านมา ขณะที่โบรกเกอร์รายใหญ่ออกให้กับลูกค้าทั้งหมด ทำให้เกิดความไม่เท่าเทียมกันในการแข่งขัน แม้ว่าค่าธรรมเนียมในส่วนนี้จะน้อยเพียง 8 บาท สำหรับมูลค่าการซื้อขาย 1 ล้านบาทก็ตาม แต่หากเป็นนักลงทุนรายย่อยก็จะถือว่าค่าใช้จ่ายที่เพิ่มขึ้นกว่าที่ผ่านมาที่เคยเสียในอัตรา 0.25% ของมูลค่าการซื้อขายบวกภาษีมูลค่าเพิ่ม 7% เท่านั้น